b'\n_START_ARTICLE_\nRadu Irimescu\n_START_SECTION_\nBiografie\n_START_PARAGRAPH_\nA fost fiul contraamiralului Ilie Irimescu, pe atunci maior \xc8\x99i comandant al Depozitului \xc8\x99i Diviziei Echipajelor la Gala\xc8\x9bi. Urmeaz\xc4\x83 un an (1907) \xc8\x98coala Militar\xc4\x83 de Artilerie, Geniu \xc8\x99i Marin\xc4\x83 \xc3\xaen \xc8\x9bar\xc4\x83, apoi urm\xc4\x83torul an la Kiel. \xc3\x8en 1909 a absolvit \xc8\x99colile marinei, dup\xc4\x83 ce a efectuat c\xc4\x83l\xc4\x83toria de studii pe cruci\xc8\x99\xc4\x83torul Freya. Activeaz\xc4\x83 la Divizia de Mare, la Divizia de Dun\xc4\x83re, precum \xc8\x99i la \xc8\x98colile Marinei \xc8\x99i la Depozitele Generale. P\xc4\x83r\xc4\x83se\xc8\x99te marina pentru doi ani, urm\xc3\xa2nd cursuri la Colegiul Regal Tehnic din Charlottenburg, Berlin, pe care le termin\xc4\x83 cu brio. Particip\xc4\x83 la Primul R\xc4\x83zboi Mondial, ini\xc8\x9bial la marin\xc4\x83, apoi la avia\xc8\x9bie din 15 noiembrie 1915. Ob\xc8\x9bine brevetul de pilot \xc8\x99i particip\xc4\x83 la ac\xc8\x9biuni de supraveghere aerian\xc4\x83, de bombardament, de fotografiere aerian\xc4\x83 \xc8\x99i lupt\xc4\x83 aerian\xc4\x83. Prime\xc8\x99te distinc\xc8\x9bii na\xc8\x9bionale ("Steaua Rom\xc3\xa2niei", \xc3\xaen grad de cavaler, "Coroana Rom\xc3\xa2niei" \xc3\xaen grad de ofi\xc8\x9ber cu spade) \xc8\x99i str\xc4\x83ine (ordinul rus "Sf. Ana" cu spade \xc8\x99i fund\xc4\x83, ordinul francez "Croix de guerre"). Dup\xc4\x83 Primul R\xc4\x83zboi Mondial urmeaz\xc4\x83 alte cursuri de inginerie, \xc3\xaen America, pe care le termin\xc4\x83 \xc3\xaen 1920 la Universitatea Columbia. Pe timpul vizitei reginei Maria \xc3\xaen America la 1926, avea grad de maior \xc3\xaen rezerv\xc4\x83 \xc8\x99i lucra \xc3\xaen cadrul b\xc4\x83ncii Crissoveloni, al c\xc4\x83rui manager al filialei americane a fost \xc3\xaentre 1921 \xc8\x99i 1928. A fost de asemenea director la uzinele Re\xc8\x99i\xc8\x9ba, \xc3\xaencep\xc3\xa2nd cu anul 1931, c\xc3\xa2nd s-a solicitat \xc3\xaentoarcerea sa \xc3\xaen \xc8\x9bar\xc4\x83. Este subsecretar de stat al Aerului (19 iulie 1932 - 27 aprilie 1935), func\xc8\x9bie creat\xc4\x83 special pentru el \xc8\x99i pentru calit\xc4\x83\xc8\x9bile sale de organizator, \xc8\x99i ministru al aerului \xc8\x99i marinei (ianuarie 1937 - februarie 1938)._NEWLINE_\xc3\x8en perioada 1933-1934 a fost senator. L-a \xc3\xaenso\xc8\x9bit pe viitorul rege Mihai I, pe atunci Mare Voievod de Alba-Iulia la Londra la festivit\xc4\x83\xc8\x9bile de \xc3\xaencoronare a lui George al VI-lea ca rege al Marii Britanii \xc3\xaen mai 1937._NEWLINE_La adoptarea \xc3\xaen februarie 1938 a unei noi legisla\xc8\x9bii care s\xc4\x83 \xc3\xaenlocuiasc\xc4\x83 Constitu\xc8\x9bia de la 1923, Radu Irimescu a sus\xc8\x9binut public m\xc4\x83surile dictatoriale ale lui Carol al II-lea, care prevedeau desfiin\xc8\x9barea partidelor politice \xc8\x99i crearea Frontului Rena\xc8\x99terii Na\xc8\x9bionale. \xc3\x8en 1937 este pentru foarte pu\xc8\x9bin timp ministru al ap\xc4\x83r\xc4\x83rii na\xc8\x9bionale. \xc3\x8en 1938 a fost numit trimis extraordinar \xc8\x99i ministru plenipoten\xc8\x9biar la Washington, p\xc3\xa2n\xc4\x83 \xc3\xaen 1940; pe timpul misiunii sale are loc \xc8\x99i expozi\xc8\x9bia Rom\xc3\xa2niei de la New York (1939) \xc3\xaen cadrul Expozi\xc8\x9biei Universale, comisar fiind Dimitrie Gusti._NEWLINE_A fost rechemat \xc3\xaen Rom\xc3\xa2nia din func\xc8\x9bia de trimis extraordinar \xc8\x99i ministru plenipoten\xc8\x9biar la Washington pe 15 octombrie 1940, dup\xc4\x83 abdicarea regelui Carol al II-lea._NEWLINE_Dup\xc4\x83 \xc3\xaencetarea misiunii \xc3\xaen SUA ar fi fost \xc3\xaencadrat \xc3\xaen structurile de conducere ale avia\xc8\x9biei \xc8\x99i marinei rom\xc3\xa2ne\xc8\x99ti, av\xc3\xa2nd gradul de general-comandor._NEWLINE_\xc3\x8en prim\xc4\x83vara anului 1943 devine prin c\xc4\x83s\xc4\x83torie cet\xc4\x83\xc8\x9bean american \xc8\x99i pierde cet\xc4\x83\xc8\x9benia rom\xc3\xa2n\xc4\x83._NEWLINE_Conform lui Ion Pantazi, fiul ministrului de r\xc4\x83zboi Constantin Pantazi, l-ar fi sf\xc4\x83tuit pe regele Carol al II-lea, cu care era prieten intim din copil\xc4\x83rie, s\xc4\x83 duc\xc4\x83 alt\xc4\x83 politic\xc4\x83, acesta fiind motivul pentru care a renun\xc8\x9bat la demnit\xc4\x83\xc8\x9bile guvernamentale unde era dorit \xc8\x99i s-a retras \xc3\xaen SUA._NEWLINE_\xc3\x8en 1955 lucra la Floyd Odium\'s Atlas Corporation._NEWLINE_Arhiva sa este depus\xc4\x83 la Stanford University \xc8\x99i la Hoover Institute._NEWLINE_Conform istoriei orale, dup\xc4\x83 ultimul r\xc4\x83zboi mondial, a vizitat \xc8\x9bara de mai multe ori.'